אדר גיציס

אדר גיציס (נולד ב-30 בינואר 2000) הוא עיתונאי ישראלי המשמש ככתב חברת החדשות של ערוץ 12 באזור חיפה והגליל ומסקר את אזור הצפון בתחנת הרדיו גלי צה"ל.

ביוגרפיה
גיציס נולד וגדל בנהריה. בנערותו כיהן כדובר מועצת התלמידים והנוער הארצית, שידר בתוכנית הרדיו "בראש צעיר" בקול ישראל והגיש את מגזין האקטואליה לנוער "23 דקות" ששודר בחינוכית. במסגרת אירועי 70 שנה למדינת ישראל זכה באות הנשיא לנוער מצטיין. עם סיום לימודיו בתיכון שימש שליח של הסוכנות היהודית בבוסטון שבארצות הברית כחלק ממסלול שנת שירות.

התגייס ב-2020 לגלי צה"ל ושירת כמפיק, עורך, וכתב חדשות. לצד זאת החל ב-2021 לסקר את אזור הצפון עבור תחנת הרדיו ומאז משמש בתפקיד זה. במסגרת שירותו הצבאי נשלח מטעם גלי צה"ל לגבול אוקראינה וסיקר משם את הפלישה הרוסית לאוקראינה. לאורך אולימפיאדת טוקיו הגיש עם עידן קוולר תוכנית יומית שסיקרה בהרחבה את המשחקים.

עם שחרורו מצה"ל במאי 2022 הצטרף לחברת החדשות ככתב חיפה והגליל במחלקת N12 ומאז משמש בתפקיד זה לצד פוראת נסאר וגיא ורון.

כתבות בולטות
פרסם את הקלטות בכירים במשטרה בהם מפקד מחוז החוף שהטיח האשמות בפרקליטות וטען כי הם "משחררים רוצחים לחופשי". כמו כן, חשף דו"ח האומר כי המשטרה מנעה מאנשי מד"א לנסות ולהציל את חייה של ליטל יעל מלניק, דקות לאחר שאותרה קבורה בבור בשטח פתוח. בנוסף השמיע באולפן שישי הקלטות ותיעודיים מהלילה שבו נרצח בקריות מור טוויזר בידי עבריינים שטעו בזיהוי. במאי 2023 פרסם תחקיר עם יוסי מזרחי במהדורה המרכזית שחשף כי בכיר בחברה ממשלתית השתמש בה כצינור למימון בניית וילות יוקרה בצפון לבני משפחתו ולמטרות עסקיות.

קישורים חיצוניים

הערות שוליים

עיתונות
חדשות
תקשורת
רדיו
גלי צה"ל
סגל חברת החדשות
ישראלים שנולדו ב-2000